Аԥсны Асанепидеммаҵзура: амшынӡы аҿы абактериақәеи авирусқәеи алаӡам
15:50 16.06.2023 (ирҿыцуп: 15:54 16.06.2023)
© Sputnik / Томас Тхайцук Сухумская бухта
© Sputnik / Томас Тхайцук
Аԥсны Асанитартә епдемиологиатә маҵзура амшынӡы есымчыбжьа игәанаҭоит лаҵарамза азбжа инаркны жьҭаарамза азбжанӡа.
АҞӘА, рашәара 16 – Sputnik, Бадраҟ Аҩӡба. Амшынӡы арбагақәа зегьы ишақәнагоу иҟоуп, абактериақәеи авирусқәеи алаӡам лҳәеит Sputnik аинтрвиу азҭаз Аԥсны асанитартә ҳақьым хада Алла Белиаева.
"Амшынӡы агәаҭара еиԥмырҟьаӡакәа имҩаԥаагоит лаҵара 15 инаркны жьҭаара 15 рҟынӡа. Сынтәа ԥсахрас иҟоу акоуп - уажәшьҭа абактериақәа рыдагьы, авирусқәа рзы аӡы гәаҳҭо ҳалагеит", - лҳәеит лара.
Аӡы мчыбжьык иалагӡаны аӡы еизыргоит, амала ақәа амуазароуп, амшын мцәқәырԥозароуп. Еизыргаз аӡы алабораториахь инаргоит.
"Иахьатәи ала аӡы арбагақәа бзиоуп. Уаанӡеиԥш уажәгьы Басла ӡиас амшын иахьалало амшын уҭалар ҟалом, ара аӡы цқьам", - ҳәа азгәалҭеит ҳакьым.
10 Рашәара, 16:05
Зегь реиҳа аӡы цқьоуп абжьааԥнеиԥш Алашарбага аҳаблаҿы. Ара реиҳа ианшоуроугьы абактериақәа ыҟаӡам, избанзар амшын аартуп лҳәеит Белиаева.
"Аӡы еикәшо иахьҭоу аҟәатәи ашыцәаҿы нанҳәа-цәыббрамзазы аӡы аҭагылазаашьа еиҳа еицәахоит. Аха, ус ишыҟоугьы, ачымазарақәа зхылҿиаауа абактериақәа ҳбаӡом. Ус еиԥш иҟоу микробк ҳбазҭгьы ҳәара аҭахума уажәшьҭа ирылаҳҳәахьазаарын. Усҟан еицәахоит асанитар-рбагатә флора, ачымазарарҿиаратә акәымкәа, уи иаанаго аӡы ҟьашьуп ҳәоуп. Аха адизентериа, асальмонелла ма иҭаҳҵаар ҳалшо даҽа бактериақәак ҳәа акгьы ҳамбеит", - асанитартә ҳақьым хада.
Аԥсны асанитартә ҳақьым хада иара убас адырра ҟалҵеит атәыла егьырҭ ахәҭақәа рҟны игәарҭаз амшынӡы аҿгьы абактериақәеи авирусқәеи алам ҳәа.